*Ebonyn* pitkäaikainen toimittaja, sosiaalihistorioitsija Lerone Bennett Jr. vuonna 1973.
**Ebony** (suom. *eebenpuu*) on yhdysvaltalainen afroamerikkalaisille suunnattu aikakauslehti. Se on perustettu 1945 ja ilmestyy kerran kuukaudessa.

Noin 1,3 miljoonan levikillään (2016) *Ebony* on Yhdysvaltojen suurin mustan väestönosan aikakauslehti. Neliväripainetun päälehden lisäksi perustettiin vuonna 1985 miehille suunnattu *Ebony Man*. Lisäksi vuosina 1951–2014 ilmestyi *Valittujen Palojen* kokoinen *Jet*-sisarlehti, jota julkaistaan nykyisin vain verkossa.

*Ebonyn* perustaja oli afroamerikkalainen John Harold Johnson (1918–2005), joka syntyi köyhään perheeseen Arkansas’n osavaltiossa. Hän kouluttautui lehdentekoon vakuutusyhtiö Supreme Liberty Lifen viikoittaisen asiakaslehden parissa. Äitinsä huonekalut vakuutenaan hän otti 500 dollarin lainan ja perusti vuonna 1942 *The Negro Digest* -nimisen lehden. Toisen maailmansodan päätyttyä hän uskalsi lanseerata *Life*-kuvalehteä muistuttavan *Ebonyn*, jonka ensimmäinen numero ilmestyi marraskuussa 1945 painoksenaan 50 000 kappaletta.

Kun muut mustan väestönosan lehdet keskittyivät yhteiskunnallisiin ongelmiin, *Ebonystä* tuli hengeltään myönteinen lehti, joka kirjoitti afroamerikkalaisten menestystarinoista liikealalla ja viihteessä. Näkökulmaa pidettiin aluksi elitistisenä, mutta se osoittautui menestykselliseksi, kun valkoisen Amerikan mainostajayhtiöt löysivät siitä kanavan vaurastuvien afroamerikkalaisten tavoittamiseen.

*Ebony* julkaisee vuosittain listan 100 vaikutusvaltaisimmasta afroamerikkalaisesta henkilöstä. Valikoimaa on kritisoitu viihdejulkkisten suosimisesta esimerkiksi koulutusalalla toimivien vaikuttajien kustannuksella.

Menestystarinoiden ohella *Ebony* otti kantaa myös mustien kansalaisoikeustaisteluun, ja sen kirjoittajiin kuului muun muassa Martin Luther King. Vuonna 1969 *Ebonyn* valokuvaajasta Moneta Sleet Jr.:sta tuli ensimmäinen Pulitzer-palkittu miespuolinen afroamerikkalainen.

*Ebonya* julkaisi vuoteen 2016 asti isänsä jälkeen tyttären Linda Johnson Ricen (s. 1958) johtama Johnson Publishing Company Chicagossa. Vuonna 2016 Johnsonin perhe myi *Ebonyn* ja *Jet*-lehden texasilaiselle pääomasijoitusyhtiö Clear View Groupille, joka perusti lehtiä varten uuden julkaisijayhtiön Ebony Media Corporation.

Johnsonin yhtiö jatkaa edelleen 1950-luvulla lehden oheen perustamaansa kosmetiikkaliiketoimintaa. Sen Fashion Fair Cosmetics on afroamerikkalaisille suunnatuista kosmetiikkamerkeistä suurin.

Päätoimittajia
--------------

*Ebonyn* pitkäaikainen päätoimittaja (1967–1997) oli natsiajan Saksassa syntynyt Hans-Jürgen Massaquoi.

Nykyinen päätoimittaja on vuonna 2015 aloittanut Kierna Mayo.

Lähteet
-------

1. ↑  Alliance for Audited Media, 2016. Viitattu 19.10.2016.
2. ↑  Rautamies, Kerttu: *White whisky, black brandy. Väkevien alkoholijuomien mainonta 1960–luvun Yhdysvalloissa*, s. 3. Pro gradu. Helsingin yliopisto, Historian, kulttuurin
ja taiteiden tutkimuksen laitos. Teoksen verkkoversio (viitattu 19.10.2016).
3. 1 2 3 4 5 6  Moran, Edward: 
"Ebony."[vanhentunut linkki] *Bowling, Beatniks, and Bell-Bottoms: Pop Culture of 20th-Century America*. Gale. 2002. Haettu 19.10.2016 palvelusta HighBeam Research (vaatii tilauksen).
4. ↑  "Ebony Magazine Persists in Ignoring the Importance of Black Scholars." (Arkistoitu – Internet Archive) *The Journal of Blacks in Higher Education*, heinäkuu 2009. Haettu 19.10.2016 palvelusta HighBeam Research (vaatii tilauksen).
5. 1 2  Channick, Robert R.: Johnson Publishing sells Ebony, Jet magazines to Texas firm, *Chicago Tribune* 15.7.2016. Viitattu 18.10.2016.
6. ↑  Massaquoi, Hans-Jürgen (1926–2013), Blackpast.org. Viitattu 19.10.2016.